BESLUTNING(1)

om turisme og udvikling i forbindelse med forvaltning og kontrol af Den Europæiske Udviklingsfond (EUF)

Den Blandede Parlamentariske Forsamling AVS-EU,

- forsamlet i Libreville (Gabon) den 19.-22. marts 2001,

- der henviser til sin beslutning om turisme og udvikling vedtaget på den 29. samling i Nassau (Bahamas) den 11.-14. oktober 1999,

A. der minder om artikel 24 i AVS-EU-partnerskabsaftalen, som blev undertegnet i Cotonou (Benin) den 23. juni 2000, og dens "kompendium", som fastlagde målsætningerne i forbindelse med at fremme bæredygtig udvikling i turistindustrien i AVS-staterne i almindelighed og i østaterne i AVS samt i subregionerne i særdeleshed, og der anerkender dens voksende betydning for væksten i AVS-staternes servicesektorer og for udviklingen af deres globale handel, dens evne til at stimulere andre sektorer med økonomisk aktivitet og den betydning, den kan have for fattigdomsbekæmpelsen,

B. der henviser til, at samarbejdet mellem den offentlige og den private sektor i turistsektoren kan skabe præcedens, hvilket kan bidrage til at opfylde et af de vigtigste mål i AVS-EU-udviklingssamarbejdet,

1. opfordrer Fællesskabet og medlemsstaterne til straks fuldt ud at implementere bestemmelserne i artikel 24 i AVS-EU-partnerskabsaftalen;

2. forventer, at AVS-EU-samarbejdet til fremme af bæredygtig udvikling i AVS-staternes turistsektor vil blive gennemført med deltagelse af den private sektor og andre af det civile samfunds aktører på alle trin i planlægningsprocessen;

3. opfordrer Kommissionen til at sikre, at al fremtidig samarbejde og alle fremtidige handelsordninger tager hensyn til EF's politik om fremme af bæredygtig turisme i udviklingslandene (KOM(1998) 563), EF's strategi for udvikling af den private sektor i udviklingslandene (KOM(1998) 667) og turismebestemmelserne i AVS-EU-partnerskabsaftalen;

4. opfordrer Kommissionen, medlemsstaterne og AVS-staterne til, i overensstemmelse med de overordnede mål og prioriteter for udvikling, at hellige en passende del af EUF-bevillingerne til at fremme miljømæssigt og socialt acceptabel turisme;

5. mener, at der i forbindelse med vedtagelsen af sådanne foranstaltninger skal rettes særlig opmærksomhed mod: støtte til små og mellemstore virksomheder, især inden for de områder, der er direkte eller indirekte knyttet til turisme, fremme af den kulturelle arv og kulturelle arrangementer som f.eks. museer, mindesmærker, hoteller, restauranter, forvaltning af naturparker, rejsebureauer, handel, produktion og markedsføring af lokalt kunsthåndværk eller små industrier, med henblik på at sikre en høj bæredygtigt indtjening fra turisme;

6. anerkender turistsektorens betydning for den økonomiske udvikling i AVS-regionerne, og glæder sig i den forbindelse over initiativer som f.eks. Caricom's regeringsoverhoveders beslutning om at indkalde til et regionalt topmøde om turisme den 6.-7. juli 2001 på Bahamaøerne med deltagelse af alle aktører inden for turistsektoren og med det formål at give turisme den højeste prioritet i det vestindiske områdes økonomiske udviklingsstrategi og -planlægning;

7. fremhæver i den forbindelse betydningen af landskabers bevarelse i planlægningen af udviklingen af landdistrikter og byzoner, lægger vægt på bevarelsen af den kulturelle arv og fremhæver behovet for at beskytte bygninger og kulturelle steder;

8. fremhæver vigtigheden af at sikre, at miljøet, kulturen og den traditionelle livsstil ikke bringes i fare som følge af turisme, og opfordrer derfor EU's medlemsstater, AVS-staterne, Kommissionen og EIB - især i de lande, hvor turisme er et hovederhverv - til at forsøge at sikre afbalancerede politikker om kultur og turisme, der er indrettet til at sikre bæredygtig udvikling, og som bør ledsages af vurderinger, identifikation af arbejdsområder og koordinerede dialoger mellem de vigtigste aktører;

9. opfordrer Kommissionen til at sikre, at gennemførelsen af turismeprogrammer under 8. EUF ikke forsinkes yderligere, hvilket vil medføre, at de tilknyttede ressourcer samles i 9. EUF, og at gennemførelsen straks fortsætter rettidigt og på en måde, der fremmer en bæredygtig udvikling i sektoren;

10. opfordrer Kommissionen til at sikre, at GD for Udvikling og EuropeAid bevarer den institutionelle kapacitet til at beskæftige sig med turistsektoren på en måde, der svarer til sektorens status som en vigtig indtægts- og beskæftigelseskilde i AVS-staterne;

11. pålægger sine formænd at sende denne beslutning til AVS-EU-Ministerrådet og Kommissionen.

(1) Vedtaget af Den Blandede Parlamentariske Forsamling AVS-EU den 22. marts 2001 i Libreville (Gabon).